b'\n_START_ARTICLE_\nHolywell Junctionin rautatieasema\n_START_SECTION_\nAlkuvuodet\n_START_PARAGRAPH_\nAsema avautui 1. toukokuuta 1848 osana Chesterist\xc3\xa4 Holyheadiin kulkevaa North Wales Coast Linea. Sen nimen\xc3\xa4 oli alun perin pelkk\xc3\xa4 Holywell. Raiteita asemalla oli alun perin kaksi, ja kummallekin raiteelle oli oma laiturinsa. Aseman toiminnot olivat keskittyneet Holyheadiin p\xc3\xa4in menevien junien laiturille, jolla oli Francis Thompsonin suunnittelema suuri tiilinen asemarakennus. Toisella laiturilla ei alun perin ollut mit\xc3\xa4\xc3\xa4n. Asema sijaitsi Holywellin sataman vieress\xc3\xa4, ja siell\xc3\xa4 olikin tiilinen makasiini rahdille ja sivuraiteita p\xc3\xa4\xc3\xa4radan molemmin puolin._NEWLINE_Aseman l\xc3\xa4nsipuolella radan yli kulki Holywellist\xc3\xa4 satamaan raitiotie. Vuonna 1867 avattiin rahtiliikenteelle Holywell Railway, joka kulki p\xc3\xa4\xc3\xa4asiassa raitiotien reitti\xc3\xa4. Monet Holywell Railwayn palvelemat yritykset meniv\xc3\xa4t 1870-luvun loppuun menness\xc3\xa4 konkurssiin, ja rautatien oli pakko lopettaa toimintansa. Kiskot nostettiin, mutta radan reitti j\xc3\xa4i j\xc3\xa4ljelle._NEWLINE_Liikennem\xc3\xa4\xc3\xa4r\xc3\xa4t Chesterin ja Holyheadin v\xc3\xa4lill\xc3\xa4 kasvoivat 1800-luvun lopulla niin, ett\xc3\xa4 reitille rakennettiin kaksi raidetta lis\xc3\xa4\xc3\xa4. T\xc3\xa4m\xc3\xa4 toteutettiin Holywelliss\xc3\xa4 niin, ett\xc3\xa4 pienempi laituri muutettiin laiturisaarekkeeksi ja uusien kiskojen toiselle puolelle rakennettiin puusta uusi laituri. Laiturilta toiselle vei alikulkutunneli aseman luoteisp\xc3\xa4\xc3\xa4ss\xc3\xa4. Laiturisaarekkeelle rakennettiin tiilest\xc3\xa4 yksikerroksinen rakennus ja uudelle sivulaiturille puinen odotustila. Keskimm\xc3\xa4iset raiteet olivat pikajunien k\xc3\xa4yt\xc3\xb6ss\xc3\xa4, ja paikallisjunat kulkivat ulommilla. Liikenteen ohjaamista varten laiturisaarekkeen luoteisp\xc3\xa4\xc3\xa4h\xc3\xa4n rakennettiin opastinrakennus.\n_START_SECTION_\nRisteysasemaksi\n_START_PARAGRAPH_\nHolywellin asemalta kaupungin keskustaan p\xc3\xa4\xc3\xa4si aluksi h\xc3\xb6yryrekalla. Vuonna 1905 London & North Western Railway alkoi tarjota liitynt\xc3\xa4yhteytt\xc3\xa4 linja-autolla. Suosio oli niin suurta, ett\xc3\xa4 yhti\xc3\xb6 alkoi harkita rautatien rakentamista vanhan Holywell Railwayn reitille. Suunnitelmissa k\xc3\xa4vi jopa s\xc3\xa4hk\xc3\xb6istetyn raitiotien rakentaminen, mutta lopulta p\xc3\xa4\xc3\xa4dyttiin tavalliseen rautatien sivuhaaraan. Holywellin aseman kaakkoisp\xc3\xa4\xc3\xa4h\xc3\xa4n rakennettiin uusi raide, jota pitkin reitti k\xc3\xa4\xc3\xa4ntyi etel\xc3\xa4\xc3\xa4n ja liittyi Holywell Railwayn linjaukselle. Asemarakennuksen viereen tehtiin laiturisyvennys, jota uuden sivuhaaran junat k\xc3\xa4yttiv\xc3\xa4t. Holywellin rata avattiin 1. hein\xc3\xa4kuuta 1912, ja samana p\xc3\xa4iv\xc3\xa4n\xc3\xa4 Holywellin aseman nimi muuttui Holywell Junctioniksi._NEWLINE_Holywell Junctionin molemmat radat olivat vilkkaita toista maailmansotaa edelt\xc3\xa4neen\xc3\xa4 aikana. Aseman p\xc3\xa4\xc3\xa4radala pys\xc3\xa4htyi vuoden 1932 aikataulun mukaan arkisin 16 junaa kumpaankin suuntaan ja lis\xc3\xa4ksi keskiviikkoisin yksi ylim\xc3\xa4\xc3\xa4r\xc3\xa4inen juna Chesteriin. Lauantaisin junia kulki 17 kumpaankin suuntaan, ja sunnuntaisin nelj\xc3\xa4 junaa Chesteriin ja kolme Holyheadiin. Lis\xc3\xa4ksi Holywellin radalla kulki arkisin 23 junaa kumpaankin suuntaan, paitsi keskiviikkoisin 24. Lauantaisin junia kulki 25 suuntaansa, mutta sunnuntaisin rata oli suljettu. Toisen maailmansodan alettua liikennett\xc3\xa4 linjoilla v\xc3\xa4hennettiin.\n_START_SECTION_\nLoppuvuodet\n_START_PARAGRAPH_\nLiikenne p\xc3\xa4\xc3\xa4radalla palasi 1950-luvun alussa takaisin toista maailmansotaa edelt\xc3\xa4neisiin lukemiin. Erityisen vilkasta liikenne oli kes\xc3\xa4lauantaisin, jolloin linjalla kulki lomalaisia kuljettavia junia. Sen sijaan Holywellin rataa ehdotettiin suljettavaksi vuonna 1954, ja viimeiset junat Holywell Towniin kulkivat lauantaina 9. syyskuuta 1954. Vaikka Holywell Junction ei en\xc3\xa4\xc3\xa4 ollut risteysasema, sen nimi s\xc3\xa4ilyi silti ennallaan._NEWLINE_Liikenne linjalla alkoi 1960-luvulle tultaessa v\xc3\xa4het\xc3\xa4, vaikkakin Holywell Junction oli edelleen varsin vilkas. Siell\xc3\xa4 pys\xc3\xa4htyi kes\xc3\xa4ll\xc3\xa4 1962 jopa 19 junaa p\xc3\xa4iv\xc3\xa4ss\xc3\xa4 kumpaankin suuntaan. Siit\xc3\xa4 huolimatta Holywell Junctionin asemaa ehdotettiin vuoden 1963 Beechingin leikkausten ensimm\xc3\xa4isess\xc3\xa4 raportissa suljettavaksi. Henkil\xc3\xb6liikenne asemalla loppui 14. helmikuuta 1966. Tavaraliikenteen k\xc3\xa4yt\xc3\xb6ss\xc3\xa4 Holywell Junction pysyi viel\xc3\xa4 2. hein\xc3\xa4kuuta 1973 asti.\n_START_SECTION_\nNykytila\n_START_PARAGRAPH_\nHolyheadiin p\xc3\xa4in kulkeneiden paikallisjunien k\xc3\xa4ytt\xc3\xa4m\xc3\xa4 laituri ja sill\xc3\xa4 oleva asemarakennus ovat edelleen paikoillaan, mutta muut laiturit on purettu. Asemarakennus on k\xc3\xa4yt\xc3\xb6ss\xc3\xa4 yksityisasumuksena, ja opastinrakennus oli viel\xc3\xa4 elokuussa 2015 k\xc3\xa4yt\xc3\xb6ss\xc3\xa4. Asemarakennus on tason II* suojeltu rakennus, sill\xc3\xa4 sit\xc3\xa4 pidet\xc3\xa4\xc3\xa4n yhten\xc3\xa4 hienoimmista s\xc3\xa4ilyneist\xc3\xa4 1800-luvun puoliv\xc3\xa4liss\xc3\xa4 rakennetuista asemista Walesissa. Opastinrakennus on tason II suojeltu rakennus, sill\xc3\xa4 se muodostaa yhdess\xc3\xa4 asemarakennuksen kanssa arvokkaan kokonaisuuden.'